Aug 24,2018
మార్కెట్లోకి టీవీఎస్‌ కొత్త బైక్‌ 'రేడియాన్‌'
చెన్నై: ప్రముఖ ద్విచక్ర వాహన తయారీ సంస్థ టీవీఎస్‌ మోటార్‌ కంపెనీ గురువారం విపణిలోకి సరికొత్త బైక్‌ను విడుదల చేసింది. 'రేడియాన్‌' పేరుతో దీనిని మార్కెట్లోకి విడుదల చేసినట్టుగా టీవీఎస్‌ వెల్లడించింది. ఈ బైక్‌ ధరను కంపెనీ రూ.48,400గా (ఎక్స్‌ షోరూమ్‌ ఢిల్లీ) నిర్ణయించింది. లీటరు పెట్రోలుకు 69.33 కి.మీ. మైలేజీతో ఈ 110 సీసీ సామర్థ్యం కలిగిన వాహనాన్ని అందుబాటులోకి తెచ్చినట్టుగా కంపెనీ తెలిపింది. సింక్రనైజ్డ్‌ బ్రేకింగ్‌ టెక్నాలజీ, విశాలమైన సీటు, క్రోమ్‌ సైలెన్సర్‌, పెట్రోల్‌ ట్యాంకు చుట్టూ థై ప్యాడ్స్‌, అత్యుత్తమ గ్రౌండ్‌ క్లియరెన్స్‌, ప్రీమియం ఫీల్‌ కంట్రోల్‌, అతిపెద్ద చక్రాలు, స్మార్ట్‌ఫోన్‌ ఛార్జర్‌ మొదలైన అదనపు ఫీచర్లు ఈ బైక్‌లో ఉన్నట్లు టీవీఎస్‌ పేర్కొంది. స్టైల్‌తో పాటు, అతి తక్కువ ధరకు బైక్‌లను సొంతం చేసుకోవాలనుకుంటున్న యువతను దృష్టిలో ఉంచుకొని ఈ బైక్‌ను అందుబాటులోకి తెచ్చినట్టుగా కంపెనీ మేనేజింగ్‌ డైరెక్టర్‌ సుదర్శన్‌ వేణు విలేకరులకు తెలిపారు.
మీ స్నేహితులకు రికమెండ్ చెయ్యండి